**د پښتو موسیقۍ انلاین بازارونه او د هنرمندانو ستونزې**

Pashtomusic.org/ report

پښتو موسیقي د پښتون کلتور یوه مهمه برخه ده چې همېشه د هنر، مینې، او فرهنګي ارزښتونو د بیان وسیله وه، په وروستیو کلونو کې، د ټکنالوژۍ پرمختګ او د ډیجیټل پلاتفورمونو پراختیا د پښتو موسیقۍ په صنعت کې له یوې خوا نوي فرصتونه اما له بلې خوا نوې ستونزې هم رامنځته کړي دي. په دې راپور کې د پښتو موسیقۍ د خرڅلاو بازار اوسنی وضعیت ارزول شوی دی، د دې صنعت ګواښونه او امکانات تحلیل شوي دي، او د پرمختګ لپاره ځینې وړاندیزونه شوي دي.

له هغه وخته چې موسیقي د ثبت وسیلو پرمټ د خلکو ترمنځ عامه شوه په سویلي اسیا کې هندي او فارسي موسیقي حتی د پښتنو ترمنځ هم ډېره اورېدل کېده اما اوس داسې برېښي چې پښتو موسیقي د پښتنو ترمنځ خورا مشهوره شوې ده خو ترڅنګه یې د انلاین بازارونو له چټک پرمختګ سره د پښتنو هنرمندانو پر وړاندې ځینې ستونزې هم را ولاړې شوې دي.

**د پښتو موسیقۍ انلاین بازار**

د انټرنیټ په دور کې انلاین بازارونو هنرونو ته نوي فرصتونه ورکړي دي. پښتو موسیقي هم ترې برخې بې برخې نه ده. هنرمندان کولی شي خپلې سندرې د انلاین پلاټفورمونو لکه **یوتیوب، ساؤنډ کلډ، سټریمنګ سروسز، ټک ټاک، فیسبوک، انسټاګرام** او نورو شبکو له لارې خپرې کړي اما ټول پښتانه هنرمندان له بده مرغه د دغو شبکو ته یا لاسرسی نه لري او یا یې داستعمال په برخه کې ستونزې لري.

**د پښتنو سندرغاړو لپاره د انلاین بازارونو مثبت اړخونه:**

* **آسانه رسایي:** انلاین پلاټفورمونه هنرمندانو ته دا موقع ورکوي چې خپل کار په اسانۍ سره په نړیواله کچه خپور کړي.
* **مخاطبین:** انلاین بازارونه هنرمندانو ته د نويو اورېدونکو (Audience) رسېدو لار برابروي.
* **ګټې:** د دې پلاټفورمونو له لارې هنرمندان کولی شي د خپلو آلبومونو، کنسرټونو، او نورو کارونو لپاره مناسب مالي ملاتړ ترلاسه کړي.

**مشهور انلاین پلاټفورمونه**

* **یوتیوب:** دا پلیټفارم د سندرو د خپراوي په موخه یوه پراخه دریڅه ده.
* **ساؤنډ کلډ:** په دې ډګر کې هنرمندان خپل اډیو (Audio) ټریکونه اپلوډ کولی شي.
* **سټریمنګ سروسز:** لکه سپوټیفای او اپل میوزیک چې هنرمندانو ته د ګټو ښه فرصتونه برابروي.
* **ټک ټاک او فیسبوک:** د سندرغاړو لپاره یوه غوره لار ده چې خپل کارونه له خپلو مینه والو سره شریک کړي او له دې لارې خپل سوداګریز چینلونه حمایه کړي.

**د پښتنوسندرغاړو لپاره د انلاین بازارونو منفي اړخونه:**

که څه هم انلاین بازارونه د هنرمندانو لپاره ډېری امکانات برابروي، خو په دې برخه کې ځینې ستونزې هم شته چې د هنرمندانو پر کارونو باندې منفي اغېزې کوي.

**تخنیکي پوهې نشتون**

زیاتره بې تعلیمه او محلي سندرغاړي چې پخوا به یې د کیسټ او سي ډي له لارې خپلې سندرې پر سپانسرانو پلورلې، له یوه پلوه له پخواني تخنیک سره بلد وو له بله پلوه ورته هغه پېر او پلور د پوهیدا وړ و اما له کله نه چې د سندرو بازار انلاین شو نو یوې پرمختللې تخنیکي پوهې ته اړتیا پیدا شوه، د انلاین ټکنالوجۍ لپاره باید یو سندرغاړی ژوره تخنیکي پوهه ولري چې وکولی شي په لومړي قدم کې خپل هنري اثار په لوړ کیفیت ترتیب کړي او له بله پلوه باید د انلاین بازرموندنې په برخه کې هم لازمه پوهه ولري چې څرنګه دخپلو سندرو لپاره مناسب بازار پیدا کړي او په کومه توګه ترې نشرات وکړي.

**مالي ستونزې**

ډېری پښتانه هنرمندان په پښتني سیمو کې د ناوړه اقتصادي وضعیت له کبله په ډېر ضعیف مالي حالت کې قرار لري، همدا دلیل دی چې دوی نه شي کولی هغه ټول وسایل وپیري چې دیوه انلاین تولید او بازار موندنې لپاره پر لوړو معیارونو استوار وي، هغه هنرمندان چې له مالي ملاتړه بې برخې دي خپلو هنري فعالیتونو ته په دوام ورکولو کې له ستونزو سره مخ دي.

**د کاپی رایټ قانون نشتون**

په انلاین پلاټفورمونو کې د کاپی رایټ (Copyright) قانون نشتوالی په پښتنو سیمو کې تقریباً د ټولو هنرمندانو شریکه ستونزه ده، د انلاین توکو غله خورا ماهر دي او په خپل لوړ تخنیکي مهارت کولی شي له هنرمندانو څخه د دوی زیار او زحمت په اسانۍ غلا کړي او پیسې پرې وګټي، ډیری هنرمندان چې د اثارو خوندیتابه له نړیوالو شرکتونو سره شناخت نه لري او یا د داسې اړیکو نیولو لپاره لازم معلومات نه شي موندلی نو نه شي کولی دخپلو سندرو لپاره په انلاین بازارونو کې خوندي چاپېریال مساعد کړي، دوی په لوړ قیمت باندې هنري اثار تولید کړي اما په ډیرې اسانۍ سره ترې غلا شي او په انلاین بازار کې پرې نور خلک پیسې وګټي.

**د انټرنېټ سراسري نشتون**

د انلاین بازار بنسټ پر انټرنیټ ولاړ دی اما په زیاتره پښتنو سیمو کې د وروسته پاتې والي، جنګونو، نا امنیو او دودیزو ستونزو له کبله په سراسري توګه مناسب انټرنیټ وجود نه لري. چیرې چې په پراخه کچه د پښتو موسیقۍ اورېدونکي وي هلته انټرنېټ نه وي او دا هغه بنیادي ستونزه ده چې د بشپړ حل کېدو لپاره یې حتی په نیږدې راتلونکي کې امید لرل هم نه دي په کار ځکه پښتانه باید دیوه ملت په توګه دا درک کړي چې دوی هم د یویشتمې پیړۍ دانسانانو په څېر داسې پرمختګونو ته اړتیا لري.

**د مسلکي پلاټفورمونو نشتون**

پښتو موسیقۍ لپاره تراوسه داسې منظم انلاین پلاټفورمونه نه نشته چې هنرمندان و کولی شي له هغې لارې خپلې سندرې خپرې او خپل حق ترلاسه کړي، د مختلفو تخمینونو او اټکلونو له مخې دا مهال په نړۍ کې پښتو موسیقي تر ۸۰ میلیونو پورې پښتانه او غیر پښتانه اوریدونکي لري اما تراوسه پورې د پښتو موسیقۍ هنرمندان داسې یو سراسري تولیدي شرکت نه لري چې د ټاکل شویو معیارونو پر اساس د پښتو موسیقۍ د تولید لپاره د سندرغاړو حمایت وکړي، په همدې ترتیب داسې انلاین پلاټفورمونه هم نشته چې پښتو موسیقۍ ته په نړیوال کلي کې مناسب کورګی پیدا کړي.

**د مارکېټ سیالۍ**

په انلاین بازارونو کې د نورو ژبو سندرې په ډېر لوړ تخنیکي کیفیت او د معاصرې بازار موندنې پر مټ په ډېر قوت خپرېږي چې د پښتو ژبې په شمول یې ځینې نورې ژبې هم تر درانه تاثیر لاندې راوستې دي او ددوی بازار یې تر ډېره محدود ساتلی دی، اما که چیرې د پښتو موسیقۍ د معیاري تولید په برخه کې پیاوړی مدیریت رامنځ ته شي او د ټاکل شویو معیارونو پر اساس تولیدات ولري نو هیله شته چې د پښتو موسیقۍ بازار به ډېر رونق پیدا کړي.

**حللارې:**

**د مالی ملاتړ سیسټمونه جوړول**

د پښتو ژبو هنرمندانو مالي ملاتړ لپاره باید داسې ځانګړې ادارې رامنځ ته شي چې مختلف فنډونه، بلاعوض او غوښتل کیدونکي پورونه، ایوراډونه، انعامونه او دې ته ورته داسې نور حمایوي سیسټمونه ایجاد کړي چې پرمټ یې هنرمندان وکولای شي د خپلو هنري فعالیتونو پروژو ته دوام ورکړي او په ډاډه زړه باندې په بازارونو کې خپله هم د پانګونې جوګه شي، کله چې هنرمندان وویني چې د موسیقۍ د تنظیم لپاره د سرتاسري مدیریت خاصې ادارې شتون لري او ددوی له پانګونو حمایت کیږي په هغه صورت کې دوی ډاډه کیږي او خپله هم بازار ته راوځي.

**دکاپی رائټ قانون پیاوړتیا**

په انلاین پلاټفورمونو کې د کاپی رائټ د سرغړونو مخنیوي لپاره قانوني Mechanism جوړول خورا اړین دي، که چیرې د موسیقۍ د انکشاف لپاره د اډکسۍ او مدافعې ځانګړي ارګانونه په رسمي توګه کار پیل کړي دا چاره په اسانۍ شونې کیږي ځکه ادارې کولی شي د ټولې نړۍ په کچه د ډیجیټل پلاټفورمونو له سترو شرکتونو سره داسې پلټونکي سیسټمونه ایجا کړي چې له مخې یې په لومړي قدم کې د هنرمندانو اثار خوندي شي او د تخلف په صورت کې متخلفینو ته سزاګانې تعیین شي. که چیرې د کاپی رایټ قانون عملي شي د عمر په وروستۍ برخه کې به هنرمندان وکولی شي دځوانۍ دوخت له تولید شویو اثارو څخه همیشه پیسې ترلاسه کړي او دا به ددوی لپاره پر یوې دایمې بیمې سېسټم بدل شي.

**انټرنیټ ته لاسرسی پراخول**

د کارپوهانو په باور که چیرې د موسیقۍ او موسیقارانو لپاره د مدافعې ځانګړي ارګانونه ایجاد شي وبه کولی شي له یوې خوا حکومتونو ته قناعت ورکړي چې د اجتماعي عدالت د تأمین او د متوازن انکشاف دپالیسیو په پام کې نیولو سره ټولو سیمو ته د انټرنیټ خدمات فراهم کړي او له بله پلوه به پانګوالو ته ډاډ ورکړي چې ددوی د فعالیتونو په صورت کې به دهغوی د انټرنیټ د پلور بازار ګرم وي او دوی به سترې ګټې ترلاسه کړي، که په ټولو سیمو کې د انټرنیټ لاسرسی عام شي نو د انلاین بازار موندنې په برخه کې به د هنرمندانو اساسي ستونزې هم ورسره هوارې شي.

**د ځانګړو انلاین پلاټفورمونو ایجاد**

د انلاین پلاټفورمونو پښتانه کار پوهان باور لري چې په افغانستان، پښتونخوا، هندوستان او د نړۍ په ګڼ شمېر هېوادونو کې د پښتو موسیقۍ په میلیونونو اورېدونکي دا مهال یو بډایه بازار دی او دا بازار معاصر او اغېزناک مدیریت ته اړتیا لري، که چیرې د پښتو موسیقۍ د تنظیم لپاره تخنیکي ادارې او د مدافعې سازمانونه ایجاد نه شي د نوي عصر په چټکه سیالۍ کې به پښتو موسیقي هغه مقام ته ونه رسیږي د کوم مقام چې حقداره ده.

د پښتو موسیقۍ د خپراوي لپاره د ځانګړو انلاین پلاټفورمونو ایجاد یو اړخ دی او بل اړخ د دغو پلاټفورمونو اغېزناک مدیریت دی چې هنرمندان به یې پرمټ وکولی شي خپل هنري فعالیتونه پراخ، منظم او په خوندي توګه تنظیم کړي.

**د ټولنیز و رسنیو روزنه عامول**

په مختلفو فورمونو کې د ټولنیزو رسنیو د روزنې لپاره مؤثر میکانیزمونو ایجادول به هم د داسې ادارو له خوا تنظیمیږي چې د پښتو موسیقۍ د پراختیا او پرمختګ لپاره کار کوي، هنرمندان باید د انلاین پلاټفورمونو د استفادې پر طریقو او لارو چارو وروزل شي ترڅو خپلې موسیقۍ ته ګڼ شمېر اورېدونکي جذب کړي.

**نتیجه**

د پښتو موسیقۍ انلاین بازارونه د دغه مهم هنر د ژوندي ساتلو لپاره ډېر مهم دي. انلاین پلاټفورمونه هنرمندانو ته د هنري فعالیتونو د پرمختګ نوي فرصتونه په لاس ورکوي خو له دې سره سره باید په هر اړخیزه توګه د هنرمندانو مادي او معنوي ملاتړ وشي او هغه ستونزې حل شي چې دوی ورسره لاس تر ګریوان دي.

د دې ستونزو د حل لپاره ګډې هڅې په کار دي او د دې هڅو د همغږه کولو لپاره باید د پښتو موسیقۍ د انسجام او پراختیا په منظور ځانګړې ادارې فعالیت وکړي چې د نړیوالو مرستندویه ټولنو، حکومتونو او ولسونو ملاتړ جذب کړي او په دې برخه کې پراخه اډوکسي وکړي.